Det er ikke hver dag, at et 2-2-resultat skaber vild jubel, men det gjorde det altså torsdag ved EM i skak for hold.

Og jubelen var dansk. Danmarks landshold skabte nemlig en mega overraskelse mod stormagten Rusland. Det fortæller den spillende landstræner Sune Berg Hansen.

- Vi har mødt verdens suverænt stærkeste skaknation og spillet 2-2. Det er en kæmpe sensation. Det sker normalt ikke, at der kommer så store overraskelser, forklarer han.

Seneste vindere af EM for hold 2017 Aserbajdsjan over Rusland 2015 Rusland over Armenien 2013 Aserbajdsjan over Frankrig 2011 Tyskland over Aserbajdsjan 2009 Aserbajdsjan over Rusland 2007 Rusland over Armenien

- Rusland har været den absolut førende skaknation siden 2. verdenskrig, og Danmark plejer altid at få meget store tæsk mod dem, så det var ret fedt, lyder det fra Sune Berg Hansen.

Det uafgjorte resultat var specielt båret af, at den kun 20-årige Jesper Thybo overraskede og vandt sin kamp mod den stærke Maxi Matlakov, selvom han havde de sorte brikker.

Men også landstræner Sune Berg Hansen gjorde sin del af arbejdet med en sejr, mens det blev til nederlag for Mads Andersen og den nykårede kun 15-årige stormester Jonas Buhl Bjerre.

- Det er altså ikke noget, der bare sker. Vi spillede uafgjort, men det føles som om, at vi vandt, siger landstræneren.

- De er topseedede, og alle havde regnet med, at de bare ville vinde EM. Og så allerede i første runde fik de problemer mod lille Danmark. De så ikke glade ud bagefter, forklarer Sune Berg Hansen.

Han siger samtidig, at hvis det var blevet til en sejr, så havde det uden tvivl været det bedste danske resultat nogensinde, men han kalder det stadig for et af de bedste i historien.

- Det giver forhåbninger om andre gode resultater. Vi er seedet som nummer 21 i turneringen ud af 40. Vi havde ret gode forventning allerede inden, at vi tog afsted, fordi vi har fået samlet et godt hold, siger Sune Berg Hansen.

Fredag spiller det danske landshold igen. Denne gang er det så mod EM’s næstbedste hold, når man møder England.

Det er en kamp, hvor favoritværdigheden igen er et stykke fra Danmark, men troen på overraskelserne er styrket.